Jan Hendrik open restaurant in SA | Maroela Media
Jan Hendrik van der Westhuizen (Foto: Daniela Zondagh/The Food Narratives/ Instagram)
Die wêreldbekende Suid-Afrikaanse sjef Jan Hendrik van der Westhuizen het jare gelede reeds sy Michelin-ster-bekroonde restaurant, JAN, in Nice, Frankryk, oopgemaak, maar nou vind hy sy pad terug huis toe met ŉ restaurant wat hy binnekort in die Noord-Kaap gaan oopmaak.
Van der Westhuizen, wat op Nelspruit in Mpumalanga gebore is, is die eerste Suid-Afrikaner wat hierdie eer te beurt geval het nadat Michelin‑sterre in 2016 en 2017 aan sy restaurant toegeken is.
Van der Westhuizen het Dinsdag die nuus op sy webtuiste geplaas dat hy ŉ restaurant in die Tswalu Kalahari-wildreservaat, wat aan Nicky en Jonathan Oppenheimer behoort, gaan oopmaak.
“Ek is ŉ plaasseun, so gebore en getoë. Ek het altyd geweet dat ek eendag na die bosveld, na die kampvure en die opelug van my geliefde Suid-Afrika sal terugkeer,” het hy geskryf.
“Deur ŉ gedeelde passie en visie van alle dinge Suid-Afrika – ons kos, mense, gedeelde kulture en kuns – het ek in ŉ internasionale vennootskap met die Oppenheimer-familie gegaan.”
Van der Westhuizen het ook verklap dat dié restaurant se naam KLEIN JAN sal wees, vernoem na sy restaurant in Frankryk.
“Gedryf deur die waardes van die plaaslike egtheid, erfenis en volhoubaarheid van die omgewing, sal KLEIN JAN die streek se kulinêre middelpunt wees; ’n plek waar die Kalahari se unieke bestanddele in wêreldklas geregte omskep sal word,” het Van der Westhuizen geskryf.
“Ek het lank gedroom daaroor om hierdie kulinêre gebied te verken, wat volgens my, onbeperkte potensiaal het.”
Verder het hy ook aangekondig dat hy ŉ splinternuwe ontwikkelingskombuis in Kaapstad sal oopmaak, waar ŉ span sjefs en studente voortdurend Suid-Afrika se kosse sal ontwikkel en uitbrei.
“Ek is baie opgewonde om dié twee nuwe projekte saam met Nicky en Jonathan Oppenheimer aan te pak om my terug na my herkoms en na die sterre van die Afrika-hemel te bring.”
Mooi, onthou net om n generator in te pak!
Lyk soos Ruan Combrinck. Ek wonder of hy beter as Ruan kan rugby speel, behoort nie te moeilik te wees nie.
Wonderlik, ek’s mal oor die naam!
Ja shure….kosmaak saam met.die super rykes vir die super rykes? SO NOT toeganklik vir ons Suid Afrikaners.
‘n Eenvoudige manier om skouers te skuur met hoipeloi was nog altyd om in top klas restaurante te beland en vir die hoipeloi te kook.